CELEX: 32014R1038
Language: ro
Date: 2014-09-25 00:00:00
Title: Regulamentul de punere în aplicare (UE) nr. 1038/2014 al Comisiei din 25 septembrie 2014 privind clasificarea anumitor mărfuri în Nomenclatura combinată

1.10.2014   
            
            
               RO
            
            
               Jurnalul Oficial al Uniunii Europene
            
            
               L 287/14
            
         REGULAMENTUL DE PUNERE ÎN APLICARE (UE) NR. 1038/2014 AL COMISIEI
   din 25 septembrie 2014
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana (1) a tabelului din anexă ar trebui clasificate la codurile NC indicate în coloana (2), pe baza motivelor care figurează în coloana (3) a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana (1) a tabelului din anexă se clasifică în Nomenclatura combinată la codurile NC indicate în coloana (2) a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 septembrie 2014.
      
         
            Pentru Comisie,
         
         
            pentru președinte
         
         Heinz ZOUREK
         
            Director general pentru impozitare și uniune vamală
         
      
   
   
      (1)  JO L 256, 7.9.1987, p. 1.
   
      (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Un tub din plastic cu lungimea de 142 cm, având la un capăt un balon de plastic (așa-numit „cateter cu balon”).
                              Segmentul proximal al cateterului are un diametru de 0,63 mm, este fabricat din material de hipotub și este acoperit cu politetrafluoretilenă (PTFE).
                              Segmentul distal al cateterului are un diametru între 0,79 și 1,02 mm, este fabricat din polieter-bloc-amidă (PEBA) și acoperit cu material hidrofil.
                              Balonul are o lungime de 6-27 mm și un diametru de 2-5 mm.
                              Tubul are un conector Luer, un vârf atraumatic (flexibil) și 2 benzi de marcaj aurii.
                              Conectorul Luer face posibilă legarea tubului la un dispozitiv de umflare care este utilizat pentru umflarea balonului.
                              Vârful atraumatic este utilizat pentru a deplasa cateterul prin corp, printr-o venă, până în artera coronară. Atunci când cateterul se află în locul potrivit în artera coronară, se umflă balonul astfel încât depunerile de grăsime (placa aterosclerotică) să fie împinse contra peretelui venei. Prin comprimarea plăcii, diametrul interior al venei crește.
                              Benzile de marcaj permit localizarea exactă a poziției vârfului atraumatic în corp.
                              După tratament, balonul cateterului se scoate din corp și se aruncă.
                              Articolul este prezentat într-un ambalaj și este sterilizat.
                           
                        
                      (1) A se vedea imaginea 1.
               
               
                  9018 39 00
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului de la codurile NC 9018 și 9018 39 00.
                  Având în vedere caracteristicile sale obiective, și anume combinația dintre balon, vârful atraumatic, benzile de marcaj aurii și conectorul Luer, la prezentare tubul poate fi identificat drept un instrument sau un dispozitiv din capitolul 90, folosit în științele medicale.
                  Clasificarea la poziția 9021 este exclusă, deoarece tubul nu este implantat în organism pentru a compensa o deficiență sau o infirmitate, ci este îndepărtat după tratament.
                  Prin urmare, produsul trebuie clasificat la codul NC 9018 39 00, drept cateter [a se vedea, de asemenea, Notele explicative ale Sistemului armonizat (NESA) aferente poziției 9018, grupa I].
               
            
                  
                              2.
                           
                           
                              Un tub curbat din plastic (așa-numit „cateter de ghidare”), cu diametrul interior cuprins între 1,47 mm și 2,29 mm și o lungime de 100 cm și având un marker radioopac și un vârf atraumatic (flexibil).
                              Articolul include o secțiune plană de împletitură dublă din oțel inoxidabil, încapsulată în material plastic [PEBA, poliftalamidă (PPA), nailon], și prezintă un strat de lubrifiant aplicat pe suprafața interioară de silicon a cateterului de ghidare.
                              Cateterul de ghidare permite accesul la artera coronară prin intermediul unei vene. Acest cateter de ghidare poate conduce alte aparate către arteră.
                              Markerul radioopac permite localizarea exactă a poziției vârfului atraumatic în corp.
                              După tratament, cateterul de ghidare se scoate din corp și se aruncă.
                              Articolul este prezentat într-un ambalaj și este sterilizat.
                           
                        
                      (1) A se vedea imaginea 2.
               
               
                  9018 39 00
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului de la codurile NC 9018 și 9018 39 00.
                  Având în vedere caracteristicile sale obiective, și anume combinația dintre curbură, markerul radioopac, vârful atraumatic și stratul de lubrifiant, la prezentare tubul poate fi identificat drept un instrument sau un dispozitiv din capitolul 90, folosit în științele medicale.
                  Clasificarea la poziția 9021 este exclusă, deoarece tubul nu este implantat în organism pentru a compensa o deficiență sau o infirmitate, ci este îndepărtat după tratament.
                  Prin urmare, produsul trebuie clasificat la codul NC 9018 39 00, drept cateter [a se vedea, de asemenea, NESA aferente poziției 9018, grupa I].
               
            
                  
                              3.
                           
                           
                              Un fir metalic flexibil (așa-numit „fir de ghidare”), cu diametrul de 0,35 mm, lungimea cuprinsă între 180 și 300 cm, două markere radioopace și un vârf rotunjit.
                              Firul este făcut dintr-un aliaj metalic de uz biomedical, cu un strat de acoperire proximal din PTFE și un strat de acoperire distal din silicon sau din material hidrofil.
                              Markerele radioopace permit localizarea exactă a poziției firului în corp.
                              Firul este utilizat la ghidarea și poziționarea dispozitivelor pentru intervenții în artera coronară.
                              După tratament, firul de ghidare se scoate din corp și se aruncă.
                              Articolul este prezentat într-un ambalaj și este sterilizat.
                           
                        
                      (1) A se vedea imaginea 3.
               
               
                  9018 39 00
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului de la codurile NC 9018 și 9018 39 00.
                  Având în vedere caracteristicile sale obiective, și anume combinația dintre concepție și markerele radioopace, la prezentare firul poate fi identificat drept un instrument sau un dispozitiv din capitolul 90, folosit în științele medicale.
                  Clasificarea la poziția 9021 este exclusă, deoarece firul nu este implantat în organism pentru a compensa o deficiență sau o infirmitate, ci este îndepărtat după tratament.
                  Prin urmare, produsul trebuie clasificat la codul NC 9018 39 00, drept fir de ghidare [a se vedea, de asemenea, NESA aferente poziției 9018, grupa I].
               
            
                  
                              4.
                           
                           
                              Un dispozitiv de umflare acționat manual, fabricat din policarbonat de înaltă rezistență, prevăzut cu un manometru și cu o scală de volum. Dispozitivul are un furtun conector de înaltă presiune (de tip Luer) și poate umfla, cu reglarea precisă a presiunii, până la 20 de atmosfere (atm).
                              Dispozitivul este destinat să fie folosit într-un mediu medical, pentru umflarea și dezumflarea cateterelor cu balon.
                              Manometrul este utilizat pentru monitorizarea presiunii din cateterul cu balon atunci când se execută umflarea sau dezumflarea, precum și în timpul intervențiilor chirurgicale.
                              Scala de volum arată cantitatea de lichid (maximum 20 ml) care este introdusă, prin presiune, în cateter și, de asemenea, cantitatea de lichid care curge liber înapoi pe măsură ce balonul se dezumflă.
                              Conectorul Luer permite legarea dispozitivului de umflare la cateterul cu balon.
                              Dispozitivul este destinat utilizării doar pentru un singur pacient și se aruncă după tratament.
                              Articolul este prezentat într-un ambalaj și este sterilizat.
                           
                        
                      (1) A se vedea imaginea 4.
               
               
                  9018 90 84
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate și a textului codurilor NC 9018, 9018 90 și 9018 90 84.
                  Întrucât o cantitate mică de lichid este introdusă în cateter, prin presiune, dar ulterior curge în mod liber înapoi, dispozitivul nu ridică sau nu deplasează continuu în alt mod volume de lichide (a se vedea NESA aferente poziției 8413, punctul 1). În consecință, clasificarea la poziția 8413 ca pompă pentru lichide este exclusă.
                  Având în vedere caracteristicile sale obiective, și anume combinația dintre concepție, reglarea precisă a presiunii, cantitatea mică de lichid utilizată și conectorul de tip Luer, la prezentare articolul poate fi identificat drept un instrument sau un dispozitiv din capitolul 90, utilizat în științele medicale (a se vedea, de asemenea, NESA aferente poziției 9018, punctul 5).
                  Clasificarea la poziția 9021 este exclusă, deoarece articolul nu este implantat în organism pentru a compensa o deficiență sau o infirmitate.
                  În consecință, produsul trebuie clasificat la codul NC 9018 90 84, ca alte instrumente și aparate pentru medicină, chirurgie, stomatologie sau medicină veterinară.
               
            
         Imaginea 1
      
      
         Imaginea 2
      
      
         Imaginea 3
      
      
         Imaginea 4
      
      
         (1)  Imaginile au un caracter strict informativ.